Færgeleje 4 forlænges Da Color Line sejlede ud af Frederikshavn Havn for sidste gang, blev der stille ved færgeleje 4. Nu hersker der imidlertid travlhed igen i forbindelse med forlængelsen af færgelejet. Forlænges med 35 meter Færgeleje 4 er placeret sydligst i havnen med direkte adgang til fire-sporet hovedvej og motorvej, med et 30.000 kvm stort opmarchområde og i gåafstand fra midtbyen. Nu forlænges færgelejet med 35 meter, fra de eksisterende 145 meter til 180 meter, som et led i den fremtidssikring af havnens faciliteter, der vil blive gennemført i løbet af de kommende år. Større færger og skibe Med det længere færgeleje får Frederikshavn Havn mulighed for at tage imod endnu større færger og skibe, end det er tilfældet i dag. I dag er Stena Jutlandica med sine 186 meter den største færge, der anløber Frederikshavn, men i det nye færgeleje bliver der plads til skibe helt op til 220 meters længde. Udvidelse af forhavnen Som et led i en fremtidssikring af havnen er der gennemført en forundersøgelse af mulighederne for en omlægning og udvidelse af den eksisterende forhavn. 40 meter bredere havnemunding Hvis planerne gennemføres, betyder det, at forhavnen bliver væsentligt større, end den er i dag, og at havnemundingen, hvor skibene sejler ind, bliver hele 40 meter bredere. Udvidelsen vil betyde, at endnu større skibe i fremtiden vil kunne anløbe havnen, og at der generelt bliver bedre manøvreforhold for de skibe, der kommer til Frederikshavn. Ingen negative følgevirkninger Forundersøgelsen har sat fokus på en række kritiske faktorer som for eksempel strømforhold, dannelsen af bølger og mængden af sand i havnen og er kommet frem til, at udvidelsen, som den er tænkt, kan gennemføres uden negative følgevirkninger.
Frederikshavn havn udvider Færgeleje 4 med  35 meter og har foretaget forundersøgelser til en eventuel udvidelse af forhavnen.